Up-53/94
Natisni
Opravilna št.:
Up-53/94
Datum odločitve:
7. 3. 1997
Objavljeno:
OdlUS VI, 83
ECLI:
ECLI:SI:USRS:1997:Up.53.94
Akt:
Ustavna pritožba M. L. zoper sklep Upravnega odbora Stanovanjskega sklada RS št. F 500 z dne 5.5.1994
Izrek:
Ustavna pritožba M. L. zoper sklep Upravnega odbora Stanovanjskega sklada RS se zavrže.
Evidenčni stavek:
Zoper odločbo Stanovanjskega sklada o dodelitvi stanovanjskega posojila je omogočeno sodno varstvo, tega pa pritožnica ni izčrpala, zato ustavna pritožba ni dopustna.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Upravni spor.
Sodno varstvo zoper odločbo stanovanjskega sklada o dodelitvi stanovanjskega posojila.
Pravna podlaga:
Ustava, 157. čl.
Zakon o pravdnem postopku (ZPP), 17., 22. čl.
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-23/95 z dne 16.11.1995 (OdlUS IV,137).
Vrsta zadeve:
ustavna pritožba
Vrsta akta:
drugi akti
Datum vloge:
21. 6. 1994
Vrsta odločitve:
sklep
Vrsta rešitve:
zavrženje
Dokument:
US18246
Dokument v PDF obliki:
Up-53-94.pdf
114 KB
Prenesite datoteko
Up-53/94
7.3.1997
S K L E P
Ustavno sodišče je v postopku za preizkus ustavne pritožbe M. L. iz I. na seji senata dne 7. marca 1997
s k l e n i l o :
Ustavna pritožba M. L. zoper sklep Upravnega odbora Stanovanjskega sklada RS št. F 500 z dne 5.5.1994 se zavrže.
O b r a z l o ž i t e v
1. Pritožnica izpodbija odločbo Upravnega odbora Stanovanjskega sklada RS, ki je zavrnil njeno pritožbo zoper sklep Izvršilnega odbora o odobritvi posojil za nakup stanovanja na podlagi javnega razpisa. V ustavni pritožbi zatrjuje kršitev pravice do sodnega varstva po 23. členu Ustave.
2. V skladu s prvim odstavkom 51. člena Zakona o Ustavnem sodišču (Uradni list RS št 15/94 - v nadaljevanju: ZUstS) je ustavno pritožbo mogoče vložiti šele, ko so izčrpana vsa pravna sredstva. Ustavno sodišče je že večkrat potrdilo (npr. v sklepu št. Up 23/95 z dne 16.11.1995; OdlUS, IV, 137), da je odločba Stanovanjskega sklada o dodelitvi stanovanjskih posojil individualni akt, izdan v okviru izvrševanja javnega pooblastila, zato je v skladu s 157. členom Ustave zoper takšen individualni akt zagotovljeno sodno varstvo. Pritožnica sodnega varstva zoper navedeno odločbo ni zahtevala ter tako pred vložitvijo ustavne pritožbe ni izčrpala pravnih sredstev.
3. Za odločitev Ustavnega sodišča je bistvena ugotovitev, da je zoper odločbo Stanovanjskega sklada zagotovljeno sodno varstvo (ki ga pritožnica ni izčrpala), ni pa Ustavnemu sodišču potrebno opredeliti, v katerem sodnem postopku je pritožnici zagotovljeno sodno varstvo. Ustavno sodišče je sicer v zgoraj citiranem sklepu zavzelo stališče, da je sodno varstvo zoper odločbo o dodelitvi stanovanjskega posojila Stanovanjskega sklada zagotovljeno v upravnem sporu. Vendar je potrebno opozoriti na stališče Vrhovnega sodišča (ki je na podlagi določb 17. in 22. člena Zakona o pravdnem postopku pristojno, da odloča o sporih o stvarni pristojnosti med sodišči), da je sodno varstvo v teh primerih zagotovljeno v socialnem sporu po Zakonu o delovnih in socialnih sodiščih (Uradni list RS št. 19/94) - sodba Vrhovnega sodišča št.VIII R 8/95 z dne 12.12.1995.
4. Ker procesna predpostavka izčrpanosti pravnih sredstev ni izpolnjena, je ustavna pritožba nedopustna in jo je potrebno zavreči.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednik senata mag. Janez Snoj in sodnika dr. Lojze Ude ter Franc Testen.
Predsednik senata
mag. Janez Snoj